'শেখ হাসিনার পক্ষ নিয়ে যুক্তরাষ্ট্রকে বার্তা দিয়েছে ভারতে'
শেখ হাসিনার পক্ষ নিয়ে যুক্তরাষ্ট্রকে বার্তা ভারতের – দেশ রুপান্তরের শিরোনাম এটি। তারা লিখেছে বাংলাদেশের আসন্ন নির্বাচনে ভারতকে পাশে পাচ্ছেন শেখ হাসিনা।
যুক্তরাষ্ট্রকে পাঠানো এক কূটনৈতিক বার্তার বরাতে তেমনটাই জানাচ্ছে আনন্দবাজার পত্রিকা ও জার্মানভিত্তিক সংবাদমাধ্যম ডয়চে ভেলে। সংবাদমাধ্যম দুটির ভাষ্য, নয়াদিল্লি মনে করছে, বাংলাদেশে শেখ হাসিনা সরকার দুর্বল হলে তা ভারত এবং যুক্তরাষ্ট্র কারও পক্ষেই সুখকর হবে না। ওয়াশিংটনের মতো ভারত ও বাংলাদেশে সুষ্ঠু ও অবাধ নির্বাচন চায় জানিয়ে ওই কূটনৈতিক বার্তায় নয়াদিল্লি বলেছে, হাসিনা সরকারকে অস্থির করার জন্য যুক্তরাষ্ট্রের তরফ থেকে যেসব পদক্ষেপ নেওয়া হচ্ছে, তা ভারত তথা দক্ষিণ এশিয়ার সার্বিক নিরাপত্তার জন্য ইতিবাচক নয়।
ওয়াশিংটনকে দিল্লির বার্তা নিয়ে সমকাল শিরোনাম করেছে - শেখ হাসিনাকে দুর্বল করলে ক্ষতি উভয়েরই। খবরে বলা হচ্ছে বাংলাদেশে আওয়ামী লীগের নেতৃত্বাধীন শেখ হাসিনা সরকার দুর্বল হলে তা ভারত এবং যুক্তরাষ্ট্র কারও জন্যই সুখকর হবে না বলে মনে করে নয়াদিল্লি। একাধিক স্তরের বৈঠকে নয়াদিল্লি এ কথা জানিয়েছে বাইডেন প্রশাসনকে।
শেখ হাসিনার পক্ষে যুক্তরাষ্ট্রকে ভারতের বার্তা – কালের কন্ঠের শিরোনাম। বলা হচ্ছে বাংলাদেশের আসন্ন নির্বাচনে প্রধানমন্ত্রী শেখ হাসিনার পাশে আছে ভারত। যুক্তরাষ্ট্রকে পাঠানো এক কূটনৈতিক বার্তায় অবস্থান স্পষ্ট করেছে ভারত।
বাংলাদেশের রাজনৈতিক বিষয় নিয়ে সম্প্রতি একাধিক মন্তব্য করেছে যুক্তরাষ্ট্র। কিন্তু যুক্তরাষ্ট্রের অবস্থানের সঙ্গে সহমত নয় ভারত। জি২০ বৈঠকের আগে এক কূটনৈতিক বার্তায় বাংলাদেশ নিয়ে ভারত যে পর্যবেক্ষণ দিয়েছে তাতে কয়েকটি ভাগ আছে। কূটনৈতিক নোটে ভারত জানিয়েছে, বাংলাদেশে শেখ হাসিনার সরকার দুর্বল হয়ে পড়লে ভূরাজনৈতিক দিক থেকে তা ভারত এবং যুক্তরাষ্ট্র—কারো পক্ষেই সুখকর হবে না।
ক্ষমতা খর্ব ইসি কর্মকর্তার বাড়ছে ডিসি-এসপির দৈনিক যুগান্তরের প্রধান শিরোনাম।
বিস্তারিত বলা হয় দ্বাদশ জাতীয় সংসদ নির্বাচনে ভোটগ্রহণ কর্মকর্তা (প্রিজাইডিং, সহকারী প্রিজাইডিং ও পোলিং) বাছাই ও প্যানেল তৈরির কার্যক্রমে নিজস্ব লোকবলের এখতিয়ার কমিয়ে দিচ্ছে ইসি।
এ কার্যক্রমে যুক্ত করা হচ্ছে জেলা প্রশাসক (ডিসি), পুলিশ সুপার (এসপি), উপজেলা নির্বাহী কর্মকর্তা (ইউএনও), ওসিসহ সরকারের বিভিন্ন দপ্তরের কর্মকর্তাদের। বৃহস্পতিবার নির্বাচন ভবনে অনুষ্ঠিত এক বৈঠকে এসব নিয়ম অন্তর্ভুক্ত করে ‘ভোটগ্রহণ কর্মকর্তাদের প্যানেল প্রস্তুত ও নিয়োগ নীতিমালা’ খসড়ার অনুমোদন দিয়েছে নির্বাচন কমিশনের এ সংক্রান্ত কমিটি।
আফ্রিকায় বৈঠক হাসিনা-মোদির বাংলাদেশ প্রতিদিনের এই খবরে বলা হচ্ছে দেখা হতে পারে চীনের প্রেসিডেন্টসহ বিভিন্ন দেশের রাষ্ট্রনায়কদের সঙ্গেও। দক্ষিণ আফ্রিকার জোহানেসবার্গে অনুষ্ঠেয় ব্রিকস (ব্রাজিল, রাশিয়া, ইন্ডিয়া, সাউথ আফ্রিকার সমন্বয়ে বাজার অর্থনীতির বর্ধিষ্ণু দেশগুলোর শান্তি, নিরাপত্তা, উন্নয়ন ও সহযোগিতাবিষয়ক ফোরাম) শীর্ষ সম্মেলনে প্রধানমন্ত্রী নরেন্দ্র মোদি এবং প্রধানমন্ত্রী শেখ হাসিনার মধ্যে বৈঠক হতে পারে। সম্মেলন চলবে ২১ আগস্ট থেকে ২৪ আগস্ট পর্যন্ত।
লাইন উঁচু-নিচু হয়েছে বেঁকে যায়নি  - আলোচিত কক্সবাজার রেলপথ পরিদর্শনে গিয়ে রেলসচিবের এমন বক্তব্য দিয়ে শিরোনাম করেছে কালের কন্ঠ।
খবরটিতে বলা হচ্ছে চট্টগ্রামের সাতকানিয়ায় বন্যায় রেললাইনের ৫০০ মিটার এলাকার কিছু অংশে ক্ষতি হয়েছে। পানির কারণে স্লিপারের নিচ থেকে পাথর সরে গেছে। কয়েক জায়গায় কিছুটা দেবে উঁচু-নিচু হয়ে গেছে। লাইন বেঁকে যায়নি। মূল লাইন ঠিক আছে। শুক্রবার সকালে সাতকানিয়ার তেমুহনী এলাকায় সাম্প্রতিক বন্যায় ক্ষতিগ্রস্ত দোহাজারী-কক্সবাজার রেললাইন পরিদর্শন শেষে রেলপথ মন্ত্রণালয়ের সচিব মো. হুমায়ুন কবীর সাংবাদিকদের এসব কথা বলেন। তিনি জানান, রেললাইনের কাজ নির্ধারিত সময়ের মধ্যে শেষ হবে। আগামী অক্টোবরের প্রথম সপ্তাহে পরীক্ষামূলকভাবে রেল চলাচল শুরু হবে।
পেনশন ভাতার টাকা মেরে ভোট করবে তারা: ফখরুল – রাজধানীতে বিএনপির গণমিছিল নিয়ে এমন শিরোনাম দৈনিক ইত্তেফাকের। রাজধানীর দয়াগঞ্জে ঢাকা মহানগর দক্ষিণ বিএনপির গণমিছিলের আগে আয়োজিত সংক্ষিপ্ত সমাবেশে দলের মহাসচিব মির্জা ফখরুল ইসলাম আলমগীর বলেন, “তারা (আওয়ামী লীগ) দেশকে ফোকলা বানিয়ে দিয়েছে। কিছু নেই আবার নতুন আরেক জায়গা বের করেছেন পেনশন স্কিম। মানুষের টাকা চুরি করার আরেকটি নতুন ফন্দি।’’
অন্যদিকে আওয়ামী লীগের সাধারণ সম্পাদক ওবায়দুল কাদেরের বক্তব্য দিয়ে পত্রিকাটির আরেকটি শিরোনাম - এক দফা আন্দোলনের নামে বিএনপি পিকনিক পার্টি করছে: কাদের। এতে বলা হয়েছে জাতীয় শোক দিবস উপলক্ষ্যে শুক্রবার ঢাকা বিশ্ববিদ্যালয় ছাত্রলীগ আয়োজিত আলোচনা সভায় প্রধান অতিথির বক্তব্যে ওবায়দুল কাদের বলেন “বিএনপি ফ্যাসিবাদ করেছে আর শেখ হাসিনা গণতন্ত্রকে শৃঙ্খলমুক্ত করেছেন।”
একই সভায় ওবায়দুল কাদেরের আরেকটি বক্তব্য নিয়ে শিরোনাম করেছে দৈনিক সমকাল, তারা লিখেছে,  ইউরোপ-আমেরিকার মেহমানরা দাওয়াত ছাড়াই চলে আসেন।
‘ঘুষের হাট’ জাতীয় গৃহায়ন কর্তৃপক্ষের প্রধান কার্যালয় – দৈনিক সংবাদের অন্যতম প্রধান শিরোনাম এটি।
বিস্তারিত বলা হয়েছে যে জাতীয় গৃহায়ন কর্তৃপক্ষের প্রধান কার্যালয়ে ঘুষ ছাড়া সেবা পান না সেবা প্রত্যাশীরা। ওই দপ্তরে কোন সেবার জন্য আসলে মোটা অঙ্কের ঘুষ দিতে হয় কর্মকর্তা- কর্মচারীদের। বছরের পর বছর ঘুষের এমন কারবার প্রকাশ্যে চলে আসলেও দেখার কেউ নেই। কেউ যদি প্রতিবাদ করেন তাহলে ওই ব্যক্তি সেবা তো দূরের কথা তার সংশ্লিষ্ট কাজের ফাইল পড়ে থাকবে যুগযুগ ধরে।
ঘুষের কারণে হয়রানির অভিযোগে গত বৃহস্পতিবার জাতীয় গৃহায়ন কর্তৃপক্ষের প্রধান কার্যালয়ে এমনই অভিযোগ পাওয়ার পর ছদ্মবেশে অভিযান চালিয়েছে দুর্নীতি দমন কমিশনের (দুদক) এনফোর্সমেন্ট টিম। অভিযানে ভুক্তভোগীদের সঙ্গে কথা বলে হয়রানির প্রমাণও পান এনফোর্সমেন্ট টিম।
আগস্টে আরও ভয়ংকর ডেঙ্গু – দৈনিক সমকালের প্রধান শিরোনাম এটি। বলা হয়েছে ডেঙ্গু পরিস্থিতির অবনতি অব্যাহত রয়েছে। আরও ভয়ংকর রূপ নিয়েছে আগস্টে। আক্রান্ত ও মৃতের সংখ্যা বেড়েই চলছে।
গত জুলাই মাসের ৩১ দিনে ডেঙ্গুতে যতজন আক্রান্ত হয়েছেন, তার চেয়ে বেশি রোগী শনাক্ত হয়েছে চলতি মাসের প্রথম ১৭ দিনে। আবার জুলাইয়ে মৃত্যু হয়েছিল ২০৪ জনের। আগস্টে এ পর্যন্ত মৃত্যু হয়েছে ২০২ জনের। জনস্বাস্থ্য বিশেষজ্ঞরা বলছেন, আগস্টে ডেঙ্গু সংক্রমণ শীর্ষ পর্যায়ে পৌঁছাতে পারে। সংক্রমণের গতি যে হারে বাড়ছে, তাতে এবার অন্যান্য বছরের রেকর্ড ছাড়াতে পারে। ডেঙ্গু নিয়ন্ত্রণে সম্মিলিত উদ্যোগ জরুরি।
August wettest in 52 years in Dhaka অর্থাৎ ঢাকায় গত ৫২ বছরে অগাস্ট মাসে সবচেয়ে বেশি বৃষ্টিপাত হল এবার। এমন শিরোনাম ইংরেজি দৈনিক নিউ এজের। খবরে বলা হচ্ছে মাসের প্রায় অর্ধেক এখনো বাকি থাকলে এরইমধ্যে অগাস্ট মাসে ইতিহাসে সবচেয়ে বেশি বৃষ্টিপাতের রেকর্ড ভেঙে গিয়েছে। বন্যা পূর্বাভাস এবং সতর্কীকরণ কেন্দ্রের তথ্য অনুযায়ী ১৭ই অগাস্ট পর্যন্ত ঢাকায় ৫৫৪ মিলিমিটার বৃষ্টি হয়েছে। এতদিন অগাস্ট মাসে সর্বোচ্চ বৃষ্টির রেকর্ড ছিল ৪৮৫ মিলিমিটার যা ১৯৭১ সালের অগাস্ট মাসে হয়েছিল।
After floods, water supply dearth hits ctg city চট্টগ্রামের বন্যা পরিস্থিতি নিয়ে এমন শিরোনাম ইংরেজি দৈনিক ডেইলি স্টারের। তারা বলছে চট্টগ্রামের পানি ও সুয়েজ কর্তৃপক্ষ পানি বিশুদ্ধিকরণ নিয়ে সমস্যায় পড়ায় শহরের অনেক এলাকায় নাগরিকরা প্রয়োজনমতো পানির সরবরাহ পাচ্ছেন না। ওয়াসা জানিয়েছে পানিতে অতিরিক্ত কাদা থাকার কারণে তাদের দুটি প্ল্যান্ট যেগুলো কর্ণফুলি থেকে পানি সংগ্রহ করে সেগুলো ঠিকভাবে কাজ করতে পারছে না।
নানা কারণে ব্যাংকে টাকা রাখতে আস্থা হারাচ্ছে গ্রাহক – মানবকন্ঠের প্রধান শিরোনাম এটি। এতে বলা হয় নানা কারণে মানুষের প্রতিনিয়ত নগদ টাকা ব্যবহারের প্রবণতা বাড়ছে। এতে ক্রমেই ব্যাংকে কমে আসছে টাকা। ব্যাংকে মানুষ টাকা রাখা কমিয়ে দেয়ার মূল কারণ আস্থঅহীনতা। টাকা ফেরাতে ইতিমধ্যেই বাণিজ্যিক ব্যাংকগুলোকে উদ্যোগ নেয়ার আহবান জানিয়েছেন কেন্দ্রীয় ব্যাংকের গভর্ণর।

পেনশন ভাতার টাকা মেরে ভোট করবে তারা: ফখরুল